b'\n_START_ARTICLE_\nF\xc3\xb8rstebibliotekar\n_START_PARAGRAPH_\nF\xc3\xb8rstebibliotekar er en norsk akademisk stillingstittel for en bibliotekar ved et akademisk bibliotek (universitetsbibliotek eller h\xc3\xb8yskolebibliotek) som har doktorgrad eller likeverdige faglige kvalifikasjoner hovedsakelig i form av vitenskapelige publikasjoner. Stillingen er likeverdig med andre f\xc3\xb8rstestillinger som f\xc3\xb8rsteamanuensis, f\xc3\xb8rstekonservator og f\xc3\xb8rstelektor._NEWLINE_Norsk doktorgrad, utenlandsk doktorgrad godkjent som likeverdig med norsk doktorgrad eller bed\xc3\xb8mmelse som kompetent til f\xc3\xb8rsteamanuensisstilling ved institusjon under universitets- og h\xc3\xb8yskoleloven gir rett til opprykk til f\xc3\xb8rstebibliotekar uten ny bed\xc3\xb8mmelse. Ansatte universitetsbibliotekarer som ikke faller under noen av de tre automatiske opprykkskriteriene kan s\xc3\xb8ke om \xc3\xa5 f\xc3\xa5 sin faglige kompetanse bed\xc3\xb8mt. De faglige kompetansekravene ved en f\xc3\xb8rstebibliotekarbed\xc3\xb8mmelse skal v\xc3\xa6re \xc2\xabp\xc3\xa5 niv\xc3\xa5 med kravene til f\xc3\xb8rsteamanuensis\xc2\xbb, og skal bygge p\xc3\xa5 bibliotekfaglige kvalifikasjoner; vektleggen av ulike kriterier kan variere noe avhengig av stillingens oppgaver._NEWLINE_En f\xc3\xb8rstebibliotekar jobber ofte som fagreferent for et eller flere (gjerne beslektede) fagomr\xc3\xa5der samt med forskning og utviklingsarbeid knyttet til faget og bibliotekets funksjoner, herunder formidling. Den teknologiske utviklingen med fremveksten av datamaskiner og senere internett har hatt stor betydning for innholdet i denne typen stillinger, som for andre bibliotekarstillinger._NEWLINE_Ved akademiske bibliotek i engelskspr\xc3\xa5klige land finnes det ikke noen egen stillingstittel som tilsvarer f\xc3\xb8rstebibliotekar, men den mer generelle tittelen associate professor (f\xc3\xb8rsteamanuensis) kan tildeles en bibliotekar med tilsvarende kvalifikasjoner.'